**“Elijah, Stop Grumbling – Eat and Work”**

**“Eliya, Tsis Txhawb Yws Yws – Sawv Noj Mov thiab Ua Haujlwm”**

**1 Vajntxwv 19:3-8** “3Eliyas ntshai, nws thiaj khiav huas siav nrog nws tus tubqhe mus puag nram lub nroog Npesenpas uas yog ib lub nroog hauv Yudas tebchaws. Eliyas tso nws tus tubqhe tseg rau hauv lub nroog ntawd. 4Eliyas cia li mus kotaw ib hnub ke mus puag tom tiajnrag mojsab qhua, nws mam li zaum nkaum ntxoovntxoo hauv ib tsob qab ntoos, nws xav tuag lawm xwb. Nws thov Vajtswv hais tias, ***Tus TSWV es, txaus kuv lawm lauj! Thov rho kuv txojsia, vim rau qhov kuv los tsis zoo tshaj kuv tej yawgkoob.*** 5Nws txawm qhau cev hlo pw hauv qab ntoos thiab tsaugzog looj hlias rau ntawd. **Ces tamsim ntawd txawm muaj ib tug timtswv ceebtsheej los tuav nkaus nws thiab hais tias, “Eliya, koj cia li sawv los noj mov.”** 6 Eliya tsim dheev los xam ncig lees, nws pom ib lub ncuav thiab ib hub dej nyob ze ntawm nws taubhau. Nws txawm muab los noj thiab haus tas, nws rov qhau ces pw dua lawm thiab. 7Ces tus Tswv tus timtswv rov los tsa Eliya dua zaum ob hais tias, *“Eliya, koj cia li sawv los thiab noj mov, nyob tsam koj tsis muaj zog taug kev.”* 8Eliya sawv los noj mov thiab haus dej, cov mov ntawd ua rau nws muaj zog taug kev tau plaub caug hnub mus txog lub Roob Haulev, uas yog Vajtswv lub roob.

*Cov kwvtij thiab cov nkaujmuam uas ntseeg hauv Yexus Khetos lub npe: Vajtswv txoj kevhlub thiab txojkev thajyeeb nrog nraim nej sawvdaws, Amen.*

*Qaugzog kawg,* qaugzog kawg tsis xav ua dabtsi li lawm. *Cov kwvtij uas ntseeg, nej puas qaugzog rau nej lub neej ntseeg Vajtswv thiab?* Ua li cas kuv qaugzog kawg li! *Kuv yeej paub zoo tias kuv twb yeej kevtxhaum kev simsiab vim kuv tus Yexus Kheto twb kovyeej tej ntawd pub rau kuv lawm.* Tiamsis yog vim li cas tej Kevtxhaum tej kev simsiab hauv kuv lub neej yuav ua rau kuv qaugzog kawg tsis xav ua Vajtswv haujlwm xav so thiab tsis xav ua dabtsi ntxiv lawm. *Ua dabtsi los tsuas qaugzog xwb tsis muaj ib qhov zoo li?* Lub neej ntseeg thiab kev ua Vajtswv haujlwm ua cas tsis zoo li yus lub siab xav kiag li. *Qaug zog kawg li!* Tsis yog lub siab qaugzog xwb tiamsis lub cev los ibyam nkaus. *Qaug zog kawg*. Tsis xav dabtsi ntxiv li lawm.

**Eliya txoj kev muaj yeej.** Vajtswv txojlus nyob rau tshooj 18 qhia txog Eliya thiab tus poj vajntxwv Ahaj Yexenpees cov xibhwb cev Npa-as lus sib twv saum lub roob Kalemees. Lub hom phiaj kev sibtw yog saib seb leejtwg tus Vajtswv yog tus Vajtswv tseeb! Vajtswv txojlus hauv 1 vajntxwv tshooj 18 qhia rau vajntxwv Ahaj, nws cov xibhwb cev Npa-as lus, cov neeg Ixayees, Eliya, koj thiab kuv peb sawvdaws paub zoo tias leejtwg yog tus Vajtswv tseeb thiab tsimnyog peb pe thiab hawm. Vajtswv txojlus hais tias, 450 tus xibhwb cuav uas cev Npa-as lus, *“lawv thov lawv tus vajtswv Npa-as tias, Npa-as thov teb peb lauj Thiab lawv dhia mus dhia los ncig lub thaj uas lawv ua ntawd. Tiamsis tsis muaj ib lub suab dabtsi teb lawv li.”* Lawv qw ua nqaj ua nqug mus txog thaum hnub qaij, tiamsis tsis muaj leejtwg teb thiab tsis hnov suab dabtsi li. Lawv tus vajtswv Npa-as tsis pom nyob rau qhov twg, nrhiav los nrhiav tsis ntsib. Eliya tus Vajtswv tsis zoo li tej neeg no tus vajtswv Npa-as. Thaum Eliya thov nws tus Tswv - *“tus Tswv txawm tso hluavtaws los kub cov khoom fij, cov taws, cov pobzeb, cov av thiab cov dej hauv tus kwj tas huv tibsi.”* Eliya tus Vajtswv lub hwjchim ua rau tej xibhwb cuav thiab vajntxwv Ahaj pom tim ntsej tim muag thiab swb yam hais tsis tau ib lolus. Vajtswv muab txoj kev muaj yeej no rau Eliya tim ntsej tim muag los ntawm vajntxwv Ahaj, thiab tej pejxeem Ixayees coob. Txojkev muaj yeej no, *tsis ua rau Eliya kajsiab, zoosiab thiab muaj koob muaj npe rau ntawm vajntxwv Ahaj thiab tej pejxeem.* Txojkev muaj yeej no nyob tsis ntev txawm coj txoj kev ntshai thiab txojkev qaugzog los rau Eliya. Rau qhov tomqab kev sibtw tas, lawv muab 450 tus xibhwb cuav Npa-as no tuag povtseg tas thiab tus poj vajntxwv Ahaj Yexenpees hnov txog tej no, nws chim heev nws nrhiav kev yuav muab Eliya tuag povtseg.

**Txojkev muaj yeej coj txoj kevtuag los rau Eliya.** Tsimnyog Eliya yuav zoo siab thiab kajsiab lug vim nws tus Vajtswv yog tus Vajtswv tseeb thiab qhia NWS lub hwjchim rau tej peejxeem thiab vajntxwv pom. Tiamsis txojkev muaj yeej no ua rau Eliya khiav huas siav kom dim ntawm poj vajntxwv Ahaj Yexenpees txais tes. Vajtswv txojlus tias, *“Eliyas ntshai, nws thiaj khiav huas siav nrog nws tus tubqhe mus puag nram lub nroog Npesenpas uas yog ib lub nroog hauv Yudas tebchaws.”*  Vajtswv tej txujci thiab lub hwjchim tsis ua rau Ahaj thiab Ahaj tus pojniam Yexenpees ntseeg thiab lees nkawd tej kevtxhaum thiab tig los cuag Vajtswv. Tabtsi tus poj vajntxwv Yexenpees no coglus rau nws cov vajtswv cuav npa-as tias nws yuav tsum tua kom tau Eliya nyob rau 24 teev. Twb yog vim Yexenpees tejlus cogtseg yuav tua Eliya povtseg; Eliya thiaj li khiav huas siav pem tebchaws Ixayees mus nkaum rau nram lub tebchaus Yudais sab qab teb uas nyob ze ntawm nws lub zos (75 miles from his house). Tsis yog Eliya thiaj li ntsib teebmeem xwb tiamsis Yexus yeej qhia meej meej tias tus ua Nws haujlwm, tus ntawd yuav tsib teebmeem thiab lub ntiajteb yuav ntxub nws. “Lawv yuav ntiab nej tawm hauv tej tsev sablaj mus, thiab twb yuav txog lub sijhawm uas lawv coj nej mus tua povtseg; qhov uas lawv ua li ntawd lawv xav hais tias yog lawv ua Vajtswv tes haujlwm” **(Yauhas 16:).**

**Kuv lub neej txojsia txaus lawm lauj!** Eliya uas yog Vajtswv ib tug xibhwb cev Vajtswv lus uas Vajswv pub hwjchim rau nws, pom tej uas Vajtswv ua thiab muab txoj kev muajyeej rau nws saum lub roob Kalemees qaugzog thiab xav tuag mus. Txoj kev ua Vajtswv haujlwm uas rau nws lub neej raug teebmeem kev nyuajsiab ntxovplaws – lub neej zoo li no ces txaus lawm tsis xav muaj lub neej zoo li no ntxiv lawm. *Eliya hais rau tus Tswv tias*, “Kuv lub neej txojsia txaus lawm lauj! Thov rho kuv txojsia mus kom kuv tuag tus TSWV.” Eliya tabtom hais tias, tus Tswv kuv dhuav thiab qaugzog lub neej uas ua koj haujlwm uas niajhnub raug teebmeem thiab lub neej uas khiav huas siav mus rau ub rau no kawg li lawm. Kuv tsis xav muaj sia nyob ntxiv lawm; cia kuv tuag zoo dua cia kuv raug teebmeem thiab khiav nkaum rau ub rau no. Yog peb saib rau Eliya lub neej ua Vajtswv haujlwm peb pom li no: (1) – (a) Eliya txawj txhawb lwm lub zog: *Thaum lwm tus raug teebmeem kev nyuajsiab nws txhawb lawv zog thiab qhia kom lawv tsosiab rau Vajtswv tus uas yog Vajtswv tseeb txoj kevhlub.* Xwsli, lub sijhawm thaum Eliya ntsib tus pojntsuam thiab nws tus tub, nkawd hais rau Eliya tias, wb tshuav ib qhov mov nplej thiab ib qho roj me me txaus wb noj ib pluag xwb ces tomqab ntawd ces twb tos tshaibplag tuag xwb! Txawm li ntawd los Eliya txhawb nkawd zog kom nkawd tsis txhob ntshai tiamsis tsosiab rau Vajtswv; Vajtswv yuav pub rau nkawd muaj noj tsis muaj tag. (b). *Thaum teebmeem los raug rau Eliya nws tus kheej, nws qaugzog cev thiab siab thiab tsis xav ua haujlwm ntxiv lawm.* Tus uas yeej ibtxwm tso nws txoj kev tsosiab rau Vajtswv uas tus pab thiab coj nws lub neej yav dhau los tsis zoo li qub. Zaum no, thaum nws ntsib teebmeem ua rau nws ntshai, qaugzog thiab khiav deb ntawm nws tus TSWV. Nws tag kev ciasiab, tsis tsosiab rau Nws tus Vajtswv uas muaj hwjchim. Nws txojkev ciasiab nyob qhov twg? Nws txojkev ruajsiab rau nws tus Vajtswv nyob rau qhov twg? *Nws qaugzog thiab xav khiav kom deb ntawm nws tus TSWV tes haujlwm?* Nws xav tuag thiab tsis xav muaj lub neej zoo li no.

(2). Eliya tsis txawm li nws tej yawgkoob. Kev simsiab uas rau Eliya qaugzog thiab tsis tsosiab rau nws tus Tswv ib yam li nws tej yawgkoob. Eliya hais tias, *“Kuv xav tuag – kuv los tsis zoo tshiaj li kuv cov yawgkoob.”* Eliya lolus qhia rau peb pom li no tias: **(a)** nws yws rau Vajtswv thaum nws tsib teebmeem kev simsiab. **(b)** *Nws qaugzog thiab tsis xav ua Vajtswv haujlwm lawm thaum teebmeem thiab kev simsiab los raug rau nws.*  **(c).** *Nws khiav ntawm Vajtswv*. **(d).** *Nws paub zoo tias nws los puavleej yog neeg txhaum ibyam li nws tej yawgkoob.*

Eliya lub neej ntu no txaus rau peb xav & kawm (interesting). Leejtwg thiaj li thov Vajtswv es hluavtaws poob saum ntuj los? *Leejtwg thiaj li thov Vajtswv es tsis los nag tau 3 lub xyoo?* Leejtwg thiaj li khiav ceev tshaj vajntxwv Ahaj lub tsheb nees? *Leejtwg Vajtswv thiaj li teb nws tej lub thov?* Leejtwg Vajtswv nrog nws thiab pub hwjchim rau nws ua tau ntau yam txujci tseemceeb? *Leejtwg thiaj li tau koobhmoov ntau li nws?* Leejtwg es thiaj li tsis tau xaj txoj kevtuag hauv ntiajteb no li nws? *Tsuas yog Eliya tibleeg xwb thiaj li muaj Vajtswv lub hwjchim thiab ua tau tej no.* Tiamsis lub sijhawm no, zoo li nag hmo Vajtswv pub rau Eliya muaj txojkev muaj yeej uas tseemceeb tshajplaws ntawd nws lub neej ua Vajtswv haujlwm tiamsis hnub no tsis zoo li naghmo lawm – nws khiav huas siav tuag pem tebchaws Ixayees mus rau puag nram Yudais tebchaws sab qabteb. *Yog li vim cas Eliya lub neej ua Vajtswv haujlwm yuav hloov qaumtes ua qabtes?* Puas yog naghmo Eliya muaj kevntseeg ruajkhov tiamsis hnub no nws txoj kevntseeg tsis muaj lawm. Nws lub neej ntseeg thiaj li huas siav tuag li no – **Tsis yog li ntawd!** Vim li cas tiag?

**Eliya tseem yog neeg nqaijtawv thiab muaj kevtxhaum.** Eliya tseem yog neeg muaj nqaijtawv thiab kevtxhaum yog li ntawd txojkev ua Vajtswv haujlwm ua hnub ua hmo nws sab cev nqaij daim tawv lub siab yeej txawj qaugzog rau tej kev simsiab thiab teebmeem uas nws raug ntawd. *Kev simsiab, kevtxhaum thiab teebmeem ua rau Eliya qaugzog siab thiab xav so.* Peb cov ntseeg thiab cov uas ua Vajtswv haujlwm los ib yam nkaus li ntawd. Ntaus zaus lwm tus yuav hais tias peb tsis muaj kevntseeg thiaj qaugzog li ntawd tiamsis tsis yog li lawv hais ntawd. Vim kevtxhaum, teebmeem thiab kev simsiab ua rau peb qaugzog siab ib yam li Eliya; tsis yog vim peb tsis muaj kevntseeg! Nyob rau 1 Vajntxwv no peb pom tias, YEXUS paub txog Eliya txojkev qaugzog no zoo. ***YEXUS paub tias Eilya xav tau dabtsi lub sijhawm uas nws qaugzog siab no –*** Eliya xav tau cov “zaubmov” rau nws sab nqaijtawv uas tabtom tshaibplab thiab tsis muaj zog; thiab txojkev txhawb zog rau nws sab ntsujplig uas yog “Txojlus.”

**Yexus los ntsib Eliya.** Eliya yuav ntshai poj vajntxwv Yexenpees npaum li cas, qaugzog siab thiab tsis xav ua Yexus haujlwm ntxiv li lawm los. *Qhov ntawd yog Eliya txojkev xav tsis yog Yexus txojkev xav.* Yexus txojkev xav thiab lub hompliaj uas Yexus npaj rau Eliya zoo thiab tseemceeb npaum li cas rau nws. YEXUS tsis tau teb hais tias koj qaugzog siab thiab dhuav koj lub neej ua KUV haujlwm lawv ces cia KUV uas yog koj tus TSWV ua li koj tej lus thov. No! YEXUS tsis uas li ntawd. YEXUS paub zoo tias lub sijhawm no Eliya lub siab xav tau dabtsi? Yog li ntawd, YEXUS teb Eliya tej lub thov li no: *Eliya tsis txhob yws yws tias koj raug teebmeem loj kawg vim yog koj ua KUV tej haujlwm uas cev KUV tejlus rau kuv haivneeg ntxeevsiab es ua rau koj qaugzog siab heev thiab tsis xav ua ntxiv lawm. Kuv paub koj zoo thiab paub tias koj xav tau dabtsi; cia li sawv los noj mov haus dej kom koj sab nqaijtawv rov muaj zog dua thiab yuav ua KUV tej haujlwm uas KUV tabtom yuav kom koj mus ua* - **“Ces tus Tswv tus timtswv (Yexus) rov los tsa Eliya dua zaum ob hais tias, “Eliya, koj cia li sawv los thiab noj mov, nyob tsam koj tsis muaj zog taug kev.”** *Yexus paub zoo tias Eliya qaugzog cev thiab siab heev lub sijhawm no.*

**Yexus Txhawb ELiya lub zog cev & siab:** Vajtswv txojlus hais tias, tsis yog Eliya thiaj li raug teebmeem thiab raug neeg ntiajteb caum tuag povtseg xwb…. Vajtswv txhua tus tubtxib puavleej raug tej teebmeem no ib yam. Tus uas ntseeg Vajtswv & Yexus Khetos tus ntawd yuav tsis muaj ibzaug uas tsis raug teebmeem. Txawm li ntawd los, Yexus hais rau NWS cov thwjtim tias, nco ntsoov tias KUV yuav nrog nej nyob txhua txhua lub sijhawm (Mathais 28:20). Tsaug zaus uas tus TSWV ib tug tubtxib uas ua NWS haujlwm raug teebmeem es tus TSWV yuav tsis paub, pab, tivthaiv thiab nrog nraim nws. Hauv 1 vajntxwv tshooj 19, YEXUS paub Eliya zoo thiab nws xav tau dabtsi lub sijhawm no. Yexus paub tias Eliya xav tau kev txhawbzog ntawm nqaijtawv thiab ntsujplig: **(1). *Yexus qhia Nws txoj kevhlub rau Eliya.*** Txojkev yws Vajtswv yog kevtxhaum.Yexus paub tias vim li cas Eliya thiaj li yws yws, txawm li ntawd los Yexus yuav tsis rau txim rau Eliya. Los ntawd Yexus txoj kevhlub, NWS zam Eliyas lub txim thiab los txhawb thiab pab Eliya kom dhau txojkev simsiab thiab qaugzog no. **(2).** *Yexus txhawb Eliya lub zog tias,**Txawm hais tias tag nrho lub ntiajteb no tsis muaj leejtwg ua phoojywg nrog Eliya los nws tus Tswv YEXUS yeej tsis tso nws tseg. YEXUS nrog nws thiab txhawb nws zog txhua lub sijhawm.* **(3).** Yexus txhawb Eliya lub zog tias, KUV yuav npaj txhua yam tsis hais zaub mov dej haus ntawm sab nqaijtawv thiab KUV tejlus uas yog cov mov ntawm sab ntsujplig rau koj tsis pub koj tuag tshaib thiab koj thiaj muaj zog ua KUV haujlwm ntxiv. YEXUS tej mov tej dej uas NWS muab rau Eliya sab nqaijtawv thiab Nws tejlus rau sab ntsujplig uas rau Eliya muaj zog cev thiab siab taug kev 40 hnub 40 hmo mus ua NWS tej haujlwm uas NWS kom Eliya mus ua ntxiv. *Peb pom tau tias, Eliya yuav tsum tau txais YEXUS tej zaubmov uas yog NWS txojlus txhawb nws lub zog siab thiab kevntseeg.* **(4).** **Yexus txhawb Eliya lub zog tias,** nws lub neej, tej haujlwm uas nws ua ntawd yog qhia txog txoj moozoo kevhlub uas yog Vajtswv Leejtxiv lub homphiaj muaj rau lub ntiajteb no. **(5).** **Yexua txhawb Eliya lub zog tias,** *tej teebmeem uas nws tej yeejncuab tabtom ua rau nws ntawd tsis yog ua rau nws ib leeg xwb tiamsis ua rau nws Tus TSWV thiab. Tsis tas li ntawd xwb tsis yog nws tawmtsam nws tej yeebncuab ibleeg xwb tiamsis nws tus TSWV YEXUS yuav nrog nws tawm tsawm.*  **(6).** Yexus txhawb Eliya lub zog tias, nws yuav tsum totaub tias, nws yog Vajtswv ib tug tub uas Vajtswv xaiv los ntawm Vajtswv ob txais tes los ua tes haujlwm no. Lub meejmom uas ua tes haujlwm no yog lub meejmom uas siab tshaj txhua lub meejmom uas neeg ntiajteb pub tau.

**Muaj ib tug xibhwb nws nug nws pawgntseeg tias,** *Yam dabtsi uas rau koj ntshai tshaj thaum koj qhia koj txoj kevntseeg uas yog txoj moozoo rau lwm tus?* Tej lus teb ntawm cov ntseeg zoo ib yam li Eliya tej lus uas qaugzog siab thiab tsis xav ua Vajtswv haujlwm ntxiv lawm. Cov ntseeg tej lus teb: *peb* *ntshais tsam peb raug teebmeem txog peb txojsia thiab tsis muaj ib tug phoojywg vim rau qhov peb qhia txog peb kevntseeg;* peb ntshai tias tsis muaj ibleeg twg mloog peb lus uas peb hais ntawd yuav nkim peb lub zog xwb; *peb siv nyiaj ntau npaj ua tej lub event qhia txog txoj moozoo tiamsis thaum kawg tsis muaj neeg tuaj tsuas yog covntseeg hauv pawgntseeg tuaj ob peb leeg xwb – es tej ntawd yuav ua dabtsi vim neeg tsis care! Siv nyiaj Siv zog Siv sijhawm tiamsis tsis tau raws li lub siab xav tsis tsimnyog*. Cov ntseeg no tsis txawm li Eliya – thaum lawm ua Vajtswv haujlwm tsis tau raws li lawv lub siab xav lawv qaubzog. Lawv qaugzog cev thiab siab tsis xav ua Vajtswv haujlwm ntxiv lawm.

**Peb cov ntseeg los tsis txawv li Eliya.** Ahaj tus pojniam niam qhuav hais tias nws coglus nws yuav tsum tua Eliya txojsia kom tau li 24 teev. Thaum Eliya hnov nws tejlus no, Eliya ntshai nws tshaj ntshai Vajtswv thiab khiav huas siav tuag tsis nco txog nws tus TSWV lub hwjhcim saum roob Haulev lawm thiab txojkev simsiab no ua rau nws qaugzog tsis xav ua haujlwm ntxiv lawm. ***Peb lub neej ntseeg,*** yam dabtsi uas rau peb cov ntseeg ntshai thiab qaugzog siab thaum peb qhia peb txoj kevntseeg uas yog txoj moozoo, kevhlub, thiab kev cawmdim rau lwm tus? Peb los tsis txawm li Eliya thiab! *Peb qaugzog thaum peb thiab peb tsevneeg lub plab tshaib vim peb ua Vajtswv haujlwm?* *Peb qaugzog thaum peb pom peb lub neej tsis muaj li lwm tus vim peb siv peb lus sijhawm los ua Vajtswv haujlwm tsis muaj sijhawm mus nrog lawv sibtw ua nej?* *Peb zaugzog tias peb hlub lwm tus tiamsis tej neeg uas peb hlub ntawd ho tseem ua teebmeem rau peb?* *Thaum peb ua Vajtswv haujlwm thiab raug teebmeem peb qaug zog siab thiab nug tias Vajtswv koj nyob qhov twg uas li cas koj tsis cev tes los hlub thiab pab peb? Thaum peb muaj mob ua rau peb qaugzog thiab nug Vajtswv tias vim li cas Vajtswv cia tej mob nkeeg no los raug peb?*  *Peb qaugzog vim tsis muaj ib tug neeg twg mloog Vajtswv txoj kevhlub uas peb qhia lawv?* *Tej yam no tsis tau raws li peb lub siab xav uas rau peb qaug zog siab thiab tsis xav ua Vajtswv haujlwm ntxiv lawm!*

***Peb cov ntseeg los yog neeg muaj nqaijtawv thiab kevtxhaum.*** Eliya tus uas muaj Vajtswv lub hwjchim twb muaj caij nws qaugzog tsis xav ua Vajtswv haujlwm vim kevtxhaum. Peb cov ntseeg uas yog neeg txhaum los muaj tej lub sijhawm peb los qaugzog ib yam li Eliya. *Rau qhov peb yog neeg txhaum uas muaj nqaijtawv thiab tseem nyob rau lub ntiajteb uas puvnpo rau kevtxhaum thiab kev simsiab*. Yog li ntawd ntau zaus peb yuav qaug zog siab rau tej teebmeem kev simsiab uas peb raug ntawd! Txojkev zaugzog no tsis tau hais tias peb tsis muaj kevntseeg; peb txoj kevntseeg yeej tseem nyob li qub tiamsis peb yuav tau txhawb peb txoj kevntseeg no los ntawm Txojlus uas yog txojsia thiab nrog cov ntseeg koom noj YEXUS cev nqaij thiab cov ntshav. Thaum Eliya qaugzog txav tuag tsis xav ua Vajtswv haujlwm, YEXUS los txhawb Eliya zog siab los ntawm NWS cov mov thiab NWS tejlus hais.

**Yexus paub txog peb cov ntseeg & cov ua nws haujlwm zoo:** Ntau zaus peb cov ntseeg xav so ib yam li Elilya thiab tsis xav ua Vajtswv haujlwm ntxiv lawm vim kevtxhaum thiab kev simsiab. Txawm li ntawd los, Yexus paub peb zoo tias peb xav tau dabtsi lub sijhawm qaug zog no! Yexus tsis tso peb tseg thiab yuav txhawb peb zog ib yam li Nws txhawb Eliya zog. ***Yexus txhawb peb zog tias****,* thaum peb tsis muaj ib tug phoojywg vim yog peb ntseeg lossis ua NWS haujlwm kom peb nco ntsoov tias NWS nrog nraim peb tsis tso peb tseg. ***Yexus txhawb peb zog tias,*** *kom peb tsis txhob txhawj txog kev noj kev haus ntawm sab nqaijtawv.* *NWS yog tus npaj thiab pub rau peb.* Txij thaum Vajtswv hu peb los rau hauv Nws txoj kevhlub, puas tau muaj ib zaug uas peb tsis muaj noj es mus thov lwm tus noj? Ntawm kuv lub, yeej tsis tau muaj ib zaug li! Tswv Yexus pub kuv npluamias noj seem noj so. ***YEXUS txhawb peb zog tias,*** NWS tejlus, NWS Cev nqiaj thiab cov Ntshav uas NWS pub rau peb noj yog cov mov cawm peb sab ntsujplig – cov mov no yuav uas rau peb sab ntsujplig tsis tshaib tsis nqi mus ibtxhis. YEXUS txhawb peb cov ntseeg thiab cov uas ua NWS haujlwm tias, peb yuav tau tuaj txais NWS cov mov uas yog ***NWS CEV NQAIJ*** & ***COV NTSHAV*** thiab ***TXOJLUS***. YEXUS cov mov no yuav txhawb peb txojkev qaug zog cev, siab, kevntseeg thiab ntsujplig kom lojhlob, ruajsiab rau NWS thiab kovyeej txoj kevtxhaum thiab kev simsiab. *Thaum peb koom noj Yexus* ***cev nqaij thiab cov ntshav uas rau peb paub tias peb yog neeg txhaum thiab tau txais kev zamtxim****. Yexus* ***txojlus uas rau peb paub tias tias Vajtswv hlub peb npaum li cas****. Tsis muaj leejtwg hlub peb npaum li Vajtswv lawm. Txojlus ua rau peb lub cev lub siab thiab tus ntsujplig muaj zog ua Nws haujlwm ntxiv.* *Yexua txhawb peb zog tias,* *tej teebmeem uas peb raug uas yog peb tej yeejncuab tabtom ua rau peb ntawd tsis yog lawv ua rau peb xwb tiamsis ua rau YEXUS KHETOS peb tus Tswv ib yam nkaus. Tsis tas li ntawd xwb, tej teebmeem uas peb raug ntawd tsis yog peb tawmtsam los ntawm peb tus kheej xwb tiamsis YEXUS nrog peb txawmtsam uake.*

***Yexus txhawb peb zog tias,*** *thaum peb lub cev lub siab thiab tus ntsujplig qaugzog rau kevtxhaum thiab kevsiab kom peb* ***tsis txhob khiav nkaum ntawm Vajtswv*** tiamsis yuav tau tuaj txais YEXUS tej mov uas NWS pub rau peb; peb thiaj li rov muaj zog cev, siab thiab ntsujplig ua Vajtswv haujlwm ntxiv rau Vajtswv txoj kevhlub.

Vajtswv txojlus hnub qhia rau peb paub tias, peb yog neeg txhaum yeej muaj tej ntu peb qaugzog cev thiab siab ib yam Eliya. Txawm li ntawd los, thaum peb lub cev tshaib plab peb yuav tsum noj cov mov uas Vajtswv pub rau neeg lub cev kom peb lub cev thiaj li rov muaj zog dua tuaj thiab ua tau haujlwm. ***Ib yam nkaus rau peb sab ntsujplig,*** *thaum peb lub siab sab ntsujplig qaugzog peb yuav tau noj Yexus cov mov ntawm sab ntsujplig peb lub siab tus ntsujplig thiaj li muaj zog dua tshiab npaj txhij yuav ua NWS tes haujlwm ntxiv*.

YEXUS hais rau peb ib yam li hais rau Eliya, tsis txhob yws yws – noj KUV cov mov uas KUV pub rau nej noj, tsis hais sab nqaijtawv lossis sab ntsujplig nej thiaj yuav muaj zog ua KUV tej haujlwm ntxiv mus. Tsis yog nej yuav muaj zog ua KUV li haujlwm 40 hnub 40 hmo xwb tiamsis mus ibtxhis. **Amen.**

**Xh. Soobntxawg Lauj**

**grace Hmong Ev. Lutheran Church**

**Gracehmong17@gmail.com** **or** [**www.gracehmongwels.com**](http://www.gracehmongwels.com)

**August 12, 2018**